M. Fronc, poslanec: (2009-02-10):
Viete, veľmi často hovoríme, čítame a počujeme o tom, že vzdelanie, ktoré poskytujú naše školy, nie je kvalitné, čo sa robí s kvalitou, ako zlepšiť kvalitu. Musím povedať, že keby som to mal podeliť, tak o tom je slov minimálne 90 % a skutkov, a to som ešte veľký optimista, ani nie 10 %. V tomto smere si myslím, že ani ministerstvo školstva nerobí prakticky nič alebo, ak nebudem veľmi zlý, tak poviem, že len veľmi málo. A skôr sa uberá cestou tvrdých administratívnych rozhodnutí. A uvediem aj príklad. No mali sme tuná nedávno školský zákon, kde sa jednoducho rozhodlo, áno, niekde máme veľa detí na osemročných gymnáziách, tak zákonom povieme, maximálne 4 – 5 % môže študovať z populačného ročníka v danom kraji na takomto gymnáziu. Ja netvrdím, že niekde to naozaj je neúmerne veľa. A je to aj tým, že, samozrejme, celkom prirodzene školy sa snažia zabezpečiť finančné prostriedky pre školu, ktoré im prinášajú žiaci. Ale toto riešenie, ja som ho kritizoval, je zlé. Druhá vec, ktorú chcem povedať. Ak sa dobre pamätám, myslím, že o význame vzdelania a kvalite sa hovorí aj v modernizačnom programe, ktorý predkladala vláda a o ktorom sme tuná rokovali. A ja by som bol rád a chcem, aby sa aj vecne naplnilo to, o čom sa tam hovorí, konkrétnymi krokmi pre zlepšenie kvality vzdelávania. Mimochodom, ja nehovorím, že naše školstvo nemá problém s kvalitou vzdelávania, ale toľkokrát, koľkokrát som počul odsúdenie nášho vzdelávacieho systému, že aké je to mizerné ap., proti tomu sa vždy ohradím, pretože má aj mnoho naozaj veľmi dobrých výsledkov náš vzdelávací systém. A znova by som len pripomenul, že v mnohých súťažiach, medzinárodných súťažiach dokážeme mať žiakov a študentov, ktorí sú mimoriadne úspešní. A teraz k samotnému návrhu tohto zákona. Ten zákon hovorí o tom, že ak škola dosahuje vynikajúce výsledky, čo sa týka kvality, tak že má byť aj motivovaná a má byť aj za to odmenená. A motivácia a odmenenie, to nemôžu byť len slovné pochvaly, ale musí to byť aj čosi hmatateľné, čo tej škole pomôže ďalej takto fungovať. A teda sa navrhuje, aby také školy mohli dostať väčšie finančné prostriedky na žiaka, inými slovami, aby normatív na žiaka mohol byť pre takéto školy zvýšený o 10 %. Samozrejme, tu stojíme potom pred jednou otázkou, ktorá je to tá škola, ktorá dosahuje vynikajúce výsledky a ako to zobjektivizovať. Myslím si, že dnes to môžeme už urobiť. Nemohli sme to urobiť v minulosti, pretože sme nemali systém celoštátnych objektívnych meraní. A v zákone sa hovorí, že toto môže byť navýšené, teda ten normatív môže byť zvýšený len vtedy, ak je to naozaj na základe celoštátnych objektívnych meraní. A tie merania máme dnes aj pre stredné školy, aj pre základné školy. Už sú zavedené. Sú to externé maturity, zjednodušene povedané, tie externé testy alebo je to monitor deviatakov. To sú celoštátne merania. Ja predpokladám, že v budúcnosti budú aj ďalšie merania a takisto to nastúpi aj po ukončení ja neviem 1. stupňa základnej školy. Tam minimálne, si myslím, je to nutné. Ale aspoň tieto dve máme. Čiže dnes už sa dá vychádzať z objektívnych porovnaní kvality škôl. A ako to bude fungovať pre tú školu? No ak dnes niekto povie, že trebárs na gymnáziu by takých a takých žiakov nemali zobrať, pretože nemajú predpoklady na to, tak tá škola sa bude istým spôsobom inak rozhodovať. Si povie, „ja dostanem dostatok prostriedkov za to, že som kvalitná, môžem mať menej žiakov, menej študentov, lepšie sa nám bude pracovať a tie prostriedky si zabezpečím práve za tú kvalitu“. A to má motivovať tie školy, aby aspoň časť z nich sa sústredila vo svojom vzdelávacom procese práve na kvalitu. Je to celkom jednoduchý mechanizmus, celkom jednoduchý nástroj, ktorý tomu má pomôcť. A na záver chcem naozaj vás požiadať, aby ste sa nad návrhom zákona zamysleli, aby sme mohli spoločne hľadať cestu k zlepšeniu kvality vzdelávania. A jednu poznámku ešte si neodpustím. Ja som tento návrh niekoľkokrát hovoril pánovi ministrovi, nech to spraví. On bol o tom informovaný. Však ja nemám s tým problém, ak to pomôže školstvu, ak ho dá on. No za celý čas, za to obdobie vyše dvoch rokov, žiaľbohu, nič v tejto veci nespravil, tak prichádzam s návrhom spolu s kolegami z nášho poslaneckého klubu a sme pripravení naozaj, ak ho posunieme do druhého čítania, hľadať spoločne ešte cesty, ako návrh novely zákona zlepšiť. Ďakujem pekne. (Potlesk.)